Ek is klaar met die kerk! Ek is klaar met al die skynheiligheid. Klaar met al die twiste, bakleiery en stryery. Ek is klaar met lang vergaderings oor nuttelose dingetjies, klaar met liefdeloosheid en nydigheid, klaar met tug en sensuur. Ek is klaar met die onbroederlikheid, die oneerlikheid, die ongeloofwaardigheid, die ongevoeligheid, die onverdraagsaamheid. Klaar met verdeeldheid, binnegevegte, wedywering, afknouery, haat en afguns. Nee, ek is meer as klaar, ek is moeg, ek is keelvol, ek is moedeloos, ek is uitgeput ek is geïrriteerd. Die bagasie wat die kerk op my skouers laai raak nou net te veel. Ek kan dit net nie meer met die kerk nie uithou nie!
Eintlik skaam ek my diep vir die kerk. Kyk nou maar net na sy verlede, hoe die kerk keer op keer mense in die steek gelaat het, hoe die kerk mense seergemaak het, mense uitgesluit en vervreem het. Dit is geen wonder dat die kerk deesdae leeg sit nie. Die kerk is steeds vol vooroordele en politieke motiewe. Die kerk weet ook net nie meer hoe om mense te bereik nie. Die kerk wil mense vermaak en is meer geïnteresseerd in die nuutste tegnologie as oor die geestelike versorging van gelowiges. Die kerk voel eintlik deesdae meer soos 'n teater as 'n erediens. Dit is ook geen wonder dat predikante deesdae meer klink soos motiveringsprekers as Bybel uitleggers nie. Die kerk verander ook elke week van opinie oor wat hulle glo. En ten spyte van al die vermaak is die kerk nogsteeds vervelig, miskien omdat die kerk te hard probeer om populêr en aanvaarbaar te wees.
Die kerk moet regtig ook bietjie bykom, ons moderne mense kan net nie meer die dinge glo wat die kerk verkondig nie. Die kerk het heeltemal irrelevant geword en sal nie juis gemis word as haar deure toemaak nie. Daar is soveel ongelukkigheid in die kerk, so 'n tekort aan geloof, hoop en liefde. Die kerk lyk dit my kan net nie nugter dink oor samelewingskwessies nie. Die kerk skop vas teen verandering en het vasgeval in ou tradisies en gebruike wat vir my niks meer beteken nie. Vir die kerk is ek niks meer as 'n naam op 'n lidmaatskap register nie – 'n register wat by die dag al ouer word en die kinders al minder. Al wat ek van vroeg tot laat in die kerk hoor is dat die kerk my geld benodig, dat ons die begroting vanjaar moet laat klop, dat ek my tiende moet gee. Dit is vir my duidelik dat die kerk net haar eie belange dien.
Ek is klaar met die kerk!
So voel baie van ons vandag, op 31 Desember 2016. Soos ons die Nuwejaar ingaan, 'n nuwe blaadjie oorslaan en voornemens maak vir die Nuwejaar wil ons al die laste van die Oujaar afgooi, ook die kerk. Miskien is dit daarom te veel gevra om die kerk weer 'n kans te gee in die Nuwejaar. Tog kan ons ook nie sonder die kerk die jaar ingaan nie.
Ja, die kerk het baie gebreke, maar tog moet 'n mens nie die kerk te gou afskryf nie. Soms voel 'n mens dat dit byna nie anders kan nie, dat die kerk dit vir jou byna onmoontlik maak om nog iets goeds van hom te verwag. Maar 'n mens moet nie te haastig met jou oordeel oor die kerk wees nie, want die kerk is per slot van rekening God se kerk. Dit is nie bloot iets wat mense uitgedink het nie, nee die Here Jesus het die kerk met sy bloed gekoop en Hy vergader, beskerm en onderhou die kerk tot vandag toe nog. Solank Hy dit met die kerk uithou, moet ons dit met die kerk uithou.
Die kerk is daarom ook meer as wat mense daarvan maak. Omdat dit God se kerk is bely ons dat ons daarin glo: "ons glo in 'n heilige, algemene, christelike kerk." Die kerk is dus nie iets waaroor 'n mens bloot 'n opinie het nie, die kerk is 'n iets waarin 'n mens glo, iets wat jy bely. Sien, die kerk is meer as net 'n menslike instelling wat ter wille van tradisie in stand gehou word. Jy sal dit moeilik vind om sonder die kerk nog in God te bly glo, want dit is die kerk – die liggaam van die Here Jesus – wat jou voed met Sy Woord soos jy dit hoor in die prediking en sien in die sakramente en beleef in die gemeenskap van ander gelowiges.
Maar hoe kan mens dan nog vandag bely dat 'n mens in die kerk glo? Die kerk het dan soveel gebreke? Ons moet onsself daaraan herinner dat ons in die kerk Goddank nie net te make het met menslike ontrou nie, maar ook met Gods trou. As jy bloot natuurlik van die kerk sou praat, sou jy 'n geweldige optimis moes wees, om nie te sê 'n dwaas nie. Maar die kerk is nie maar net wat mense daarvan maak nie, maar ook wat God daarvan maak. Die kerk mag talle sondes hê, talle gebreke, talle foute en tog kan ons nie om die rede sommer net die kerk verlaat nie. Solank ons nog in die kerk glo, glo dat die Here Jesus Christus dit vergader, beskerm en onderhou, mag ons nie die kerk prysgee nie. Die kerk is op die ou end God se saak en die poorte van die hel sal dit nie oorweldig nie.
Moet ons daarom nie miskien in die Nuwejaar minder praat oor die tekortkominge van die kerk en meer oor wie Jesus Christus vir die kerk is nie? Ons moet met die verwagting die Nuwejaar ingaan dat Jesus Christus van die kerk sal maak wat dit bedoel is om te wees. Dat Hy sy kerk regeer deur sy Woord en Gees en dit sal vergader, beskerm en onderhou. Ons kan God alleen maar dank dat Hy met sy bemoeienis met die kerk deurgaan – ook in die Nuwejaar -selfs wanneer ons al moed opgegee het.
As jy reeds die kerk vaarwel geroep het, heroorweeg jou besluit en onderneem om die kerk nog 'n kans te gee die Nuwejaar, want ten spyte van haar gebreke lei die Here Jesus steeds die kerk die Nuwejaar in.
Ek wonder wie of wat die sg "kerk" is waarvan hier gepraat word?
Duidelik is daar 'n groot skroef los, want die kerk van God is tog die korporatiewe Bruid van Christus, en daarom dus elkeen wie in Christus wedergebore is. Daarom is die ware kerk van God 'n lewende organisme.
Nooit as te nimmer kan "die kerk" 'n instelling of gebou of organisasie wees nie.
So, as iemand sê dat hy/sy is "klaar met die kerk", is dit duidelik dat daar 'n enorme wanbegrip is van wie en wat "die kerk" is.
By implikasie is so iemand dus "klaar met hom/haarself"?
January 12, 2017 at 05:26
Jammer ek sien nou eers jou "comment". Jy is heeltemal korrek in wat jy sê, ek dink dit is presies wat die artikel ook wou sê. Miskien het jy net die opskrif gelees of die begin? Die tweede helfte van die artikel wil dit juis duidelik maak dat die kerk die bruid van Christus is en dat ons nie sommer net die kerk kan vaarwel roep nie.
January 4, 2017 at 16:31
Ek glo vas dat God sy kerk instand sal hou al het ons as mense baie gebreke.
January 5, 2017 at 06:25
Die "kerk" is so gefokus, en hou hulle so besig met die DINGE van Die Here, dat hulle skoon vergeet het van die Die Here van die dinge. Het die kerk en sy kleinlike gestoei oor irrelevante dinge lankal agtergelaat. Daar staan immers geskryf "niks kan jou skei van die liefde van God nie" Waarom sal iets soos die feit dat n persoon homoseksueel is hom/haar skei van hulle Skepper, en boonop verwag dat hulle teen die menslike natuur selebaat moet bly om deur God aanvaar te word. Dit het niks met God te doen nie, maar met sommige van die kerkbanksitters se vooroordele. Die kerk as sulks het absoluut niks met my geloof te doen nie. Dit sal nie my redding wees nie, my geloof wel, en ek kan nie die grootste gebod dat jy jou naaste moet liefhê sonder oordeel en voorbehoud meer in die kerk vind nie. Daarom wens ek die kerk net die beste toe, maar ek kan my nie meer met julle voorskrifte en vooroordel vereenselwig sonder om my gewete en beterwete te verkrag nie.